ઑપેરા હાઉસ, ડાયમન્ડબજાર, ઑટોમોબાઇલ સ્પેરપાર્ટ્સબજાર, કંકોતરીના પ્રિન્ટિંગની ખાડીલકર સ્ટ્રીટ જેવા ગિરગામ વિસ્તારના અનેક વેપારીઓ ચર્ની રોડ સ્ટેશનથી આવ-જા કરે છે. ચર્ની રોડ સ્ટેશન પર રેલવેની રાબેતા મુજબની સમસ્યાઓની ભરમાર છે જેમાં ચર્ચગેટથી વિરાર તરફ જતી ફાસ્ટ ટ્રેનના પ્લૅટફૉર્મ-નંબર ૩ની હાઇટ ઓછી હોવાથી ટ્રેનમાં ચડતાં-ઊતરતાં બહુ જ ધ્યાન રાખવું પડે છે, નહીં તો અકસ્માત થવાનો ભય રહે છે. પ્લૅટફૉર્મ-નંબર બે પર અનેક ઠેકાણે પ્લૅટફૉર્મની કૉર્નર પર સિમેન્ટનું પૅચવર્ક કરવામાં આવ્યું છે, જે ઊખડી ગયું છે અને ખાડા પડી ગયા છે. ઘણી જગ્યાએ એ અનઈવન થઈ ગયું છે. ઈસ્ટ-વેસ્ટને કનેક્ટ કરતા ઑપેરા હાઉસ તરફના ફૂટઓવર બ્રિજ પર પણ અનેક ઠેકાણે તિરાડો અને ખાડા પડી ગયાં છે જેનું સમારકામ થવું જરૂરી છે. એ જ બ્રિજ પર આવેલી બુકિંગ-વિન્ડો પાસે બેસવા માટે બનાવવામાં આવેલી સીટ પરના માર્બલ ઊખડી ગયા છે.